Nõukogu ühine seisukoht 2004/133/ÜVJP,

10. veebruar 2004,

endise Jugoslaavia Makedoonia Vabariigi ekstremistide vastu suunatud piiravate meetmete ja ühise seisukoha 2001/542/ÜVJP kehtetuks tunnistamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 15,

ning arvestades järgmist:

(1) Nõukogu on korduvalt rõhutanud oma kohustust olukorda endises Jugoslaavia Makedoonia Vabariigis stabiliseerida ja normaliseerida raamkokkuleppe täieliku rakendamise alusel.

(2) Nõukogu võetud kohustust on kinnitanud peasekretäri kui kõrge esindaja aktiivne osalemine, järjestikuste ELi eriesindajate määramine ja operatsioonide "Concordia" ja "Proxima" läbiviimine.

(3) Vaatamata olukorra üldisele paranemisele, jätkavad teatavad isikud vägivaldse tegevuse soodustamist või selles osalemist, millega seavad ohtu raamlepingus sisalduvad stabiilsuse, territoriaalse terviklikkuse ning endise Jugoslaavia Makedoonia Vabariigi ühtse ja paljurahvuselise olemuse aluspõhimõtted ja/või kahjustavad ja takistavad lepingu konkreetset rakendamist tegevusega, mis ei kuulu demokratiseerimisprotsessi.

(4) Seetõttu on asjakohane eespool nimetatud isikute, sealhulgas ka mujal kui endises Makedoonia Vabariigis elavate isikute suhtes rakendada sihtmeetmeid, piirates nende sisenemist liikmesriikide territooriumile.

(5) Neid meetmeid ei tule käsitada nimetatud isikute mõtte- ja sõnavabaduse piiramisena.

(6) Nõukogu 16. juuli 2001. aasta ühine seisukoht 2001/542/ÜVJP, mis käsitleb viisakeeldu endise Jugoslaavia Makedoonia Vabariigi ekstremistidele, [1] tuleks kehtetuks tunnistada,

ON VASTU VÕTNUD KÄESOLEVA ÜHISE SEISUKOHA:

Artikkel 1

1. Liikmesriigid võtavad vajalikke meetmeid, et tõkestada oma territooriumile sisenemine või selle läbimine lisas loetletud isikutel, kes aktiivselt jätkavad vägivaldse tegevuse soodustamist või selles osalemist, millega seavad ohtu Ohridi raamlepingus sisalduvad stabiilsuse, territoriaalse terviklikkuse ning endise Jugoslaavia Makedoonia Vabariigi ühtse ja paljurahvuselise olemuse aluspõhimõtted ja/või tahtlikult, pidevalt ja ebaseaduslikult kahjustavad ja takistavad lepingu konkreetset rakendamist tegevusega, mis ei kuulu demokratiseerimisprotsessi.

2. Lõige 1 ei kohusta liikmesriiki keelama oma kodanike sisenemist oma territooriumile.

Artikkel 2

1. Artikli 1 lõiget 1 ei kohaldata juhtudel, kui liikmesriiki seob rahvusvahelisest õigusest tulenev kohustus, eelkõige:

i) rahvusvahelise valitsustevahelise organisatsiooni võõrustajariigina;

ii) Ühinenud Rahvaste Organisatsiooni kokku kutsutud või selle egiidi all toimuva rahvusvahelise konverentsi võõrustajariigina või

iii) privileege ja immuniteete kehtestava mitmepoolse lepingu alusel.

Nõukogu teavitatakse nõuetekohaselt kõikidest sellistest juhtudest.

2. Lõiget 1 loetakse kehtivaks ka juhtudel, kui liikmesriik on Euroopa Julgeoleku- ja Koostööorganisatsiooni (OSCE) võõrustajariik.

Artikkel 3

1. Liikmesriik võib teha erandeid artikli 1 lõike 1 alusel kehtestatud meetmete osas, kui reisimine on õigustatud seoses kiireloomuliste humanitaarvajaduste või valitsustevahelistel kohtumistel osalemisega, kaasa arvatud Euroopa Liidu organiseeritud kohtumised, kus peetakse poliitilist dialoogi, mis otseselt edendab demokraatiat, inimõigusi ja õigusriiki endises Jugoslaavia Makedoonia Vabariigis.

2. Liikmesriik, kes soovib teha lõikes 1 osutatud erandeid, teatab sellest nõukogule kirjalikult. Erand loetakse tehtuks, kui üks või mitu nõukogu liiget ei esita kirjalikku vastuväidet 48 tunni jooksul alates teatise saamisest kavandatava erandi kohta. Kui üks või mitu nõukogu liiget esitab vastuväite, võib nõukogu otsustada kavandatud erandi tegemise kvalifitseeritud häälteenamuse alusel.

Artikkel 4

Kui liikmesriik annab lisas loetletud isikutele artiklite 2 ja 3 alusel loa oma territooriumile siseneda või seda läbida, kehtib luba ainult selleks antud eesmärgil ja asjaomaste isikute suhtes.

Artikkel 5

Nõukogu teeb liikmesriigi või komisjoni ettepanekul otsuse lisas esitatud loetelu muutmise kohta. Nõukogu võtab iga muudatuse kohta otsuse tegemisel arvesse artikli 1 lõikes 1 sätestatud kriteeriume.

Artikkel 6

Eespool nimetatud meetmete mõju suurendamiseks julgustab Euroopa Liit kolmandaid riike võtma samasuguseid piiravaid meetmeid, nagu on käesolevas ühises seisukohas.

Artikkel 7

Käesolevat ühist seisukohta kohaldatakse kaksteist kuud. Seda tuleb pidevalt uuesti läbi vaadata. Seda uuendatakse või vajaduse korral muudetakse, kui nõukogu leiab, et selle eesmärgid ei ole täidetud.

Artikkel 8

Ühine seisukoht 2001/542/ÜVJP tunnistatakse kehtetuks.

Artikkel 9

Käesolev ühine seisukoht jõustub selle vastuvõtmise päeval.

Artikkel 10

Käesolev ühine seisukoht avaldatakse Euroopa Liidu Teatajas.

Brüssel, 10. veebruar 2004

Nõukogu nimel

eesistuja

C. McCreevy

[1] EÜT L 194, 18.7.2001, lk 55.

--------------------------------------------------

LISA

Artiklis 1 nimetatud isikute nimekiri

Nimi | ADILI Gafur |

Teise nimega | Valdet Vardari |

Sünniaeg | 5.1.1959 |

Sünnikoht/Päritolukoht | Kicevo (Harandjell) |

Nimi | BAJRAMI Hamdi |

Teise nimega | Breza |

Sünniaeg | 16.8.1981 |

Sünnikoht/Päritolukoht | Brest (endine Jugoslaavia Makedoonia Vabariik) |

Nimi | BUTKA Spiro |

Teise nimega | Vigan Gradica |

Sünniaeg | 29.5.1949 |

Sünnikoht/Päritolukoht | Kosovo |

Nimi | GEORGIEVSKI Goran |

Teise nimega | Mujo |

Sünniaeg | 2.12.1969 |

Sünnikoht/Päritolukoht | Kumanovo |

Nimi | HYSENI Xhemail |

Teise nimega | Xhimi Shea |

Sünniaeg | 15.8.1958 |

Sünnikoht/Päritolukoht | Lipkovo (Lojane) |

Nimi | JAKUPI Avdil |

Teise nimega | Cakalla |

Sünniaeg | 20.4.1974 |

Sünnikoht/Päritolukoht | Tanusevce |

Nimi | REXHEPI Daut |

Teise nimega | Leka |

Sünniaeg | 6.1.1966 |

Sünnikoht/Päritolukoht | Poroj |

Nimi | RUSHITI Sait |

Sünniaeg | 7.7.1966 |

Sünnikoht/Päritolukoht | Tetovo |

Nimi | SAMIU Izair |

Teise nimega | Baci |

Sünniaeg | 23.7.1963 |

Sünnikoht/Päritolukoht | Semsevo |

Nimi | STOJKOV Goran |

Sünniaeg | 25.2.1970 |

Sünnikoht/Päritolukoht | Strumica |

Nimi | SULEJMANI Fadil |

Sünniaeg | 5.12.1940 |

Sünnikoht/Päritolukoht | Tetovo (Bosovce) |

Nimi | SULEJMANI Gyner |

Sünniaeg | 3.3.1954 |

Sünniriik/päritoluriik | Türgi |

--------------------------------------------------